ไฟแนนเชียลไดเจสต์
ไออาร์พีซีขายที่ดินให้ ปตท. 132 ล้าน
18 ธ.ค. 2555

ไออาร์พีซีขายที่ดินให้ ปตท. 132 ล้าน
บริษัท ไออาร์พีซี (IRPC) เปิดเผยว่า คณะกรรมการบริษัท และคณะกรรมการน้ำมันไออาร์พีซี มีมติอนุมัติให้ขายที่ดินจำนวน 106 ไร่ ตั้งอยู่ใน ต.มาบข่า อ.บ้านค่าย จ.ระยอง ให้กับบริษัท ปตท. (PTT) ในราคา 132.49 ล้านบาท นับเป็นรายการที่เกี่ยวโยงกัน เพื่อบริหารจัดการทรัพย์สินของบริษัทและบริษัทย่อยให้เกิดประโยชน์สูงสุด 
จี้วิภาวดีแจงรามคำแหงถือหุ้น 10.87%
ตลาดหลักทรัพย์แห่งประเทศไทย ขอให้บริษัท โรงพยาบาลวิภาวดี (VIBHA) ชี้แจงเกี่ยวกับข่าวบริษัท โรงพยาบาลรามคำแหง (RAM) ซื้อหุ้น VIBHA จากผู้ถือหุ้นรายอื่น ว่าจะมีผลกระทบต่อโครงสร้างการบริหารงานและการเปลี่ยนแปลงโครงสร้างผู้ถือหุ้นอย่างไร 
บริษัทขอชี้แจงว่า การซื้อหุ้นเพิ่มครั้งนี้ทำให้ RAM เป็นผู้ถือหุ้นรายใหญ่ คิดเป็น 10.87% ของทุนจดทะเบียนที่ออกและชำระแล้ว ซึ่งจะไม่มีผลกระทบต่อโครงสร้างในการบริหารงานของบริษัท
หุ้นเพิ่มทุน PTTEP เข้าเทรด 19 ธ.ค.นี้
ตลาดหลักทรัพย์รับหุ้นเพิ่มทุนของบริษัท ปตท.สำรวจและผลิตปิโตรเลียม (PTTEP) จำนวน 650 ล้านหุ้น ที่เสนอขายให้แก่ผู้ถือหุ้นเดิม ในราคาหุ้นละ 142 บาท จะเข้าซื้อขายในตลาดหลักทรัพย์ ในวันที่ 19 ธ.ค.นี้ ทั้งนี้ ปตท.สผ. มีทุนจดทะเบียนใหม่เป็น 3,969,985,400 หุ้น มูลค่าหุ้นที่ตราไว้หุ้นละ 1 บาท
‘รัตนพล วงศ์นภาจันทร์’ ซื้อ PAE เพิ่ม
นายรัตนพล วงศ์นภาจันทร์ รายงานว่า วันที่ 7 ธ.ค.ที่ผ่านมา ได้หุ้นบริษัท พีเออี (ประเทศไทย) หรือ PAE จำนวน 10.89% ส่งผลให้มีหุ้นเพิ่มขึ้นเป็น 11.34% และบริษัท เอ็มอาร์ คอนซัลแทนท์ซี่ ได้มาหุ้น PAE จำนวน 4.26% ทำให้มีหุ้นทั้งหมด 6.39% 
ด้านราคาหุ้น PAE ลดลง 0.08 บาท หรือ 6.15% ปิดที่ 1.22 บาท ด้วยมูลค่าการซื้อขายรวม 175.68 ล้านบาท ในวันที่ 17 ธ.ค. 2555 สาเหตุที่หุ้นปรับตัวลงมาก เนื่องจากมีลูกหุ้นเพิ่มทุนจำนวน 675,037,500 หุ้น ที่เสนอขายผู้ถือหุ้นเดิม สัดส่วน 1 ต่อ 1 ราคาหุ้นละ 0.60 บาท เข้าซื้อขายในตลาดหลักทรัพย์
CNS ขายหุ้นที่ซื้อคืน 2 แสนหุ้น 
บริษัทหลักทรัพย์ โนมูระ พัฒนสิน (CNS) รายงานการขายหุ้นที่ซื้อคืน เมื่อวันที่ 17 ธ.ค.ที่ผ่านมา จำนวน 2 แสนหุ้น ในราคาหุ้นละ 3030.50 บาท มูลค่า 6.04 ล้านบาท คงเหลือหุ้นที่ยังไม่ได้ขายอีกจำนวน 471,500 หุ้น หรือ 0.66% มูลค่ารวมทั้งสิ้น 13.91 ล้านบาท